ອັດຕະປືດຳເນີນບັ້ນຊີວິດການເມືອງປັບປຸງປົວແປງພາຍໃນພັກ
ໃນວັນທີ 25 ພຶດສະພາ 2017 ນີ້ ອົງຄະນະພັກແຂວງອັດຕະປືໄດ້ໄຂກອງປະຊຸມດຳເນີນຊີວິດການເມືອງປັບປຸງປົວແປງທົ່ວພັກຂຶ້ນ ທີ່ຫໍປະຊຸມໃຫຍ່ຂອງແຂວງ ພາຍໃຕ້ການເປັນປະທານຂອງສະຫາຍ ປອ. ນາມ ວິຍາເກດ ກຳມະການສູນກາງພັກ, ເລຂາຄະນະບໍລິຫານງານພັກແຂວງ, ເຈົ້າແຂວງອັດຕະປື, ເຂົ້າຮ່ວມເປັນກຽດໃນກອງປະ ຊຸມຄັ້ງນີ້ ມີສະຫາຍ ປອ. ຄຳພັນ ພົມມະທັດ ກຳມະການກົມການເມືອງສູນກາງພັກ ຫົວໜ້າຫ້ອງວ່າການສູນກາງພັກ, ມີບັນດາສະຫາຍ ຄະນະບໍລິຫານງານພັກແຂວງ, ຄະນະພັກຮາກຖານ, ສຳມາຊິກພັກ, ພະນັກງານຫຼັກແຫຼ່ງ ອ້ອມຂ້າງແຂວງ ແລະ ເມືອງຂົ້າຮ່ວມ.
ກອງປະຊຸມດຳເນີນຊີວິດການເມືອງ ປັບປຸງປົວແປງທົ່ວພັກຂອງອົງຄະນະພັກແຂວງອັດຕະປືໃນຄັ້ງນີ້ ຈະໄດ້ພ້ອມກັນເຊື່ອມຊຶມບັນດາເນື້ອໃນທີ່ສຳຄັນ ເປັນຕົ້ນແມ່ນເອກະສານເດັດດ່ຽວປັບປຸງປົວແປງພາຍໃນພັກໃຫ້ປອດໃສ, ເຂັ້ມແຂງ, ໜັກແໜ້ນ ແລະ ສະຫຼຸຸບຕີລາຄາຄືນ ຄວາມຮັບຜິດ ຊອບລວມຂອງຄະນະບໍລິຫານງານພັກແຂວງ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງອົງຄະນະພັກແຂວງ ແລະ ມະຕິກອງປະຊຸມໃຫຍ່ຄັ້ງທີ X ຂອງພັກ. ພ້ອມນັ້ນ ກອງປະຊຸມຈະໄດ້ພ້ອມກັນດຳເນີນການສຳຫຼວດແຕ່ລະສະຫາຍໃນຄະນະພັກ, ສະມາຊິກພັກ ແລະ ປະກອບຄຳຄິດ -ຄຳເຫັນ ຕຳນິຕິຊົມຄະນະປະຈຳພັກແຂວງ, ກຳມະການພັກແຂວງ ແລະ ການນຳພາໃນແຕ່ລະຂົງເຂດ. ທັງນີ້ກໍເພື່ອແນໃສ່ເຮັດໃຫ້ບົດບາດ ການນຳພາຂອງຄະນະພັກ, ຄວາມເປັນແບບຢ່າງຂອງສະມາຊິກພັກໄດ້ຮັບການປັບປຸງ ແກ້ໄຂ, ເພື່ອເຮັດໃຫ້ອົງຄະນະພັກແຂວງອັດຕະປື ມີຄວາມປອດໃສ, ເຂັ້ມແຂງ ແລະ ໜັກແໜ້ນ ນອກຈາກນີ້ກອງປະຊຸມຍັງຈະໄດ້ທາບທາມລົງຄະແນນສຽງຄວາມເຊື່ອໝັ້ນໄວ້ວາງໃຈ ຕໍ່ຄະນະປະຈຳພັກແຂວງ ກຳມະການພັກແຂວງ, ພະນັກງານ ຄຸ້ມຄອງ-ນຳພາ ໃນແຕ່ລະຂົງເຂດ. ພ້ອມນັ້ນມືສຸດທ້າຍຂອງກອງປະຊຸມ ກໍ່ຈະໄດ້ຮັບຟັງການໂອລົມຂອງສະຫາຍ ຄຳພັນ ພົມມະທັດ ກຳມະການກົມການເມືອງສູນກາງພັກ, ຫົວໜ້າຫ້ອງວ່າການສູນການພັກຕື່ມອີກ ເຊິ່ງບັ້ນດຳເນີນຊີວິດການເມືອງ ເດັດດ່ຽວປັບປຸງປົວແປງພັກທົ່ວແຂວງອັດຕະປືຄັ້ງນີ້ ຈະດຳເນີນໄປເປັນເວລາ 7 ວັນ ຈື່ງຈະສຳເລັດ ( 25/5/ - 2/6/2017 ).